আইলিগে কার্যত ঝড় তুলে দিয়েছিলেন চেঞ্চো গেলৎসেন। ভুটানিজ স্ট্রাইকারের ডজ, চোরাগতি, বক্সের মধ্যের সুযোগসন্ধানী মুভমেন্টে এখনও আচ্ছন্ন দেশের তামাম ফুটবলপ্রেমীরা। সেই চেঞ্চোই এবার পড়েছেন ‘মহাফাঁপরে’! একাধিক ক্লাব, ফ্র্যাঞ্চাইজি তাঁকে চাইছে। তবু তিনি মুখে বলছেন, ‘দল’ই নাকি পাচ্ছেন না তিনি আগামী মরশুমে খেলার জন্য!
ঘটনা খোলসা করে বলা যাক। আইলিগে নজর কাড়ার পর তারকা স্ট্রাইকার প্রবলভাবে চাইছেন কলকাতার ক্লাবে খেলতে। তিনি আশাও করেছিলেন কলকাতার কোনও ক্লাব নিশ্চয়ই প্রস্তাব দেবে তাঁকে। কিন্তু আইলিগ শেষ হয়ে যাওয়ার পরেও চেঞ্চোর কাছে প্রস্তাব নেই— ইস্টবেঙ্গল, মোহনবাগান কিংবা অ্যাটলেটিকো ডি কলকাতার। তাতেই সুপার কাপের আগে কিছুটা মুষড়ে পড়েছেন তিনি। চেঞ্চোর ঘনিষ্ঠ সূত্রের খবর এমনটাই। ঘনিষ্ঠমহলে চেঞ্চোর সাফ কথা, কলকাতাতেই খেলা অগ্রাধিকার। বাকি ক্লাবের প্রস্তাব পরে ভেবে দেখা যাবে।

এই বিষয়ে অন্যান্য খবর

সুপার কাপের আগেই ধুন্ধুমার! মিনার্ভাকে প্রচ্ছন্ন ‘হুমকি’ ফেডারেশনের


মাত্র ২১ বছর বয়সেই ভুটানিজ তারকা খেলে ফেলেছেন বাংলাদেশ, তাইল্যান্ড, ভারতের এক ডজন ক্লাবে। প্রত্যেক ক্লাবেই নজর কেড়েছেন তিনি। বক্সের মধ্যে গোলের গন্ধ নিয়েই ঘোরাফেরা করেন চেঞ্চো। গোলশিকারী চেঞ্চোর ডাক নামই হয়ে গিয়েছে ‘ভুটানের রোনাল্ডো’। এবার মিনার্ভার জার্সিতে ভারত-জয় করেছেন। তার পরেই একাধিক আইলিগ ও আইএসএল-এর ফ্ল্যাঞ্চাইজি (বেঙ্গালুরু এফসি, পুণে সিটি এফসি) টাকার থলি নিয়ে ছুটছে তাঁর পিছনে। তবে এখনও নাকি তাঁর ফোনে কল আসেনি কলকাতার তিন প্রধানের।

মিনার্ভা কর্তা রঞ্জিৎ বজাজের সঙ্গে চেঞ্চো। — চেঞ্চোর ফেসবুক পেজ
লাতিন আমেরিকা, ইউরোপ, আফ্রিকা, অস্ট্রেলিয়া থেকে ফুটবলার আনার ট্রেন্ড বহু পুরনো কলকাতা ময়দানে। তবে মিনার্ভা কর্তা বজাজ পড়শি দেশ থেকে অল্প খরচে চেঞ্চোকে আনার পরেই টনক নড়েছিল ইস্ট-মোহন কর্তাদের। মরশুমের মাঝপথে নেপালের বিমল ঘারতি মাগারকে নিয়ে আসা যেন কিছুটা ময়দানি ট্রেন্ডকেই অগ্রাহ্য করেই। যদিও সুপার কাপের আগে ছেড়ে দেওয়া হয়েছে নেপালের ‘ওয়ান্ডার কিড’কে।
যাইহোক, ডিপান্ডা ডিকা, ডুডু ওমাগবেমির পরেই টুর্নামেন্টের তৃতীয় সর্বোচ্চ গোলদাতা চেঞ্চোর নামের পাশে সাতটি গোল, ছ’টি অ্যাসিস্ট। ভুটানে খেলার সময়েই শুনেছেন কলকাতার ফুটবল ঐতিহ্য ও উন্মাদনার কথা। শহরের সেই বহুচর্চিত ফুটবল-মিথেরই অংশ হতে চাইছেন তিনি। আপাতত একটা মাত্র ফোনের অপেক্ষায়। চেঞ্চোর শয়নে, স্বপনে, জাগরণে এখন যে শুধুই শহর কলকাতা। ইস্ট-মোহন কর্তারা শুনছেন?